Imħawla 500 siġra fil-Park tal-Majjistral Qed inkomplu b'aktar inizjattivi ta' aforestazzjoni f'siti Natura 2000, hekk kif aktar minn 500 siġra indiġena tħawwlet fil-Park tal-Majjistral. Dan tħabbar mill-Ministru għall-Ambjent, it-Tibdil fil-Klima u l-Ippjanar Aaron Farrugia u l-Ministru għall-Enerġija, l-Intrapriża u l-Iżvilupp Sostenibbli Miriam Dalli waqt żjara f'dan is-sit, fejn huma pparteċipaw fl-attività fejn tħawwlu siġar tad-deru. B'kollox tħawwlu 200 siġra tal-bruka, 50 siġra tal-ħarrub u 250 siġra tad-deru. Il-Ministru Farrugia qal li din l-inizjattiva tagħmel parti minn għadd ta' miżuri li qed jieħu l-gvern biex ikompli jħaddar pajjiżna, jipproteġi s-siti naturali u jrawwem il-bijodiversità fil-gżejjer Maltin. "Xogħlijiet f'dawn iż-żoni huma kontinwi u jsiru l-ħin kollu, u huwa ta' pjaċir għalija li naħdem flimkien mal-Ministru Dalli biex inkomplu nagħtu lill-familji Maltin ambjent san, mhux biss billi nsebbħu l-ambjent ta' madwarna u nipproteġu l-bijodiversità, imma billi niżguraw li l-familji għandhom żoni naturali li jistgħu jagħmlu użu minnhom. Permezz ta' dawn iż-żoni, huma jistgħu jitgħallmu dwar il-patrimonju naturali li aħna kommessi li nippreservaw," qal il-Ministru Farrugia. Il-Ministru Farrugia tkellem dwar ix-xogħlijiet intensivi li saru fil-Park tal-Majjistral minn Ambjent Malta, investiment fir-restawr ta' art degradata u għelieqi abbandunati, inkluż l-introduzzjoni millġdid ta' abitat permezz tat-tħawwil ta' siġar u arbuxelli indiġeni li jikkumplimentaw il-fitosoċjoloġija taż-żona. Ix-xogħlijiet jinkludu wkoll il-preparazzjoni tas-sit permezz tat-tneħħija ta' speċi invażivi u mhux indiġeni, ir-rilokazzjoni ta' ġebel kbir, u l-installazzjoni ta' sisema ta' irrigazzjoni ġdida. "Aħna qed inkomplu nsaħħu l-isforzi tagħna għar-riabilitazzjoni u r-restawr tal-ambjent naturali. Sforzi bħal dawn huma importanti biex inkomplu ntejbu s-siti naturali tagħna, jiġi provdut ikel lillpollinaturi, u jiġu mmitigati l-effetti mit-tniġġis u t-tibdil fil-klima," qal il-Ministru Farrugia. Il-Ministru Miriam Dalli spjegat kif Parks Malta, flimkien mat-tmexxija tal-Park tal-Majjistral, se jkomplu għaddejjin bi proġetti ta' riġenerazzjoni fil-park naturali, filwaqt li jiġi assigurat iż-żamma tal-indafa u l-protezzjoni tal-flora u l-fawna